Изгубената съвест

Кои сме ние? Къде сме? Защо сме?

Кое е онова, което определя какви сме? Дали сме свободни частици от Вселената, или принадлежим на нещо голямо и значимо?

Задавам си тези въпроси и в ума ми изникват куп отговори – за себе си зная точно коя съм, къде съм и към какво принадлежа. Питам се не е ли така и за всеки друг човек. Възможно ли е да не е? Оглеждам се наоколо и се оказва, че не просто е възможно, а едва ли не престижно...

Какво престижно може да има в това да изгубиш себе си?! Но ето го - факт! Двадесет и първи век - векът на безпроблемното свързване с всичко и всички, но и векът, рушащ най-ценните връзки.

Какво като можем да чатим с приятел в Северна Америка, когато не се сещаме да се обадим на баба на село? Какво са гурме ястията, когато сме забравили миризмата на домашната баница? Защо са ни скъпи чуждестранни дестинации, ако не сме опознали красотата на собствената си родина?

Но ние бягаме. Непрекъснато бягаме. Уж от проблемите, от неправдата,от мръсотията, от грижите на престъпността и безпаричието: А всъщност бягаме от себе си. Нима не сме именно ние тези, които определят съдбите си, начина си на живот? Нима ние сами не избираме какви идеали да ни управляват? Останали ли са изобщо някакви идеали?

Задавам въпросът кои сме и срещам празни погледи, устремени към чуждото; кухи души, лутащи се в море без пристан; слепи интелигенти, отричащи себе си и родното в името на „велики“ мечти някъде по света; младежи, готови да рушат и разсипват граденото с векове.

Защото така е по-лесно. Губим се, изчезваме, няма ни... Днес, в двадесет и първи век, отчаяно се нуждаем от един Паисий, който да отвори очите и сърцата ни, да ни спаси от самоунищожението, към което сме поели. Какво е дърво без корени?!

Аз съм човек планинар. Не само по хоби, а и по душа. Аз познавам рода си, зная историята на дедите си, участвали в далечни войни. Аз зная историята на този мой велик народ и се прекланям пред нея. Аз немея пред величествената природна красота на моята България. Там, сред зелените гори на Балкана, до тихите води на Дунава, по китните родопски поляни и стръмните хребети на Пирин аз откривам себе си, аз съм у дома. И с цялото си сърце вярвам, че не съм единствена! Че има още много млади хора, който търсят и познават корените си; които коленичат, затаили дъх пред паметта на героите, дали живота си, за да ни има днес. Аз вярвам и зная, че нашата България не е изгубена, защото нас все още ни има, а докато това е така, отечеството ще служи за здраво лепило,свързващо сърцата ни като хиляди пъстри парченца в зашеметяваща мозайка; то ще бъде искрицата в душите ни, поддържаща буйния огън на патриота, горящ за родината си.

Кои сме ние? Аз съм Българка!

Илияна Киндиянова, 18г.

СУ “Цар Симеон Велики“ – гр. Видин